CELEX: 32012D0194
Language: fi
Date: 2012-04-11 00:00:00
Title: 2012/194/EU: Komission täytäntöönpanopäätös, annettu 11 päivänä huhtikuuta 2012 , tiettyjen kolmansien maiden kansallisten tilinpäätösstandardien ja kansainvälisten tilinpäätösstandardien käytöstä kolmansien maiden arvopapereiden liikkeeseenlaskijoiden laatiessa konsolidoituja tilinpäätöksiään tehdyn päätöksen 2008/961/EY muuttamisesta (tiedoksiannettu numerolla C(2012) 2256)  ETA:n kannalta merkityksellinen teksti

13.4.2012   
            
            
               FI
            
            
               Euroopan unionin virallinen lehti
            
            
               L 103/49
            
         KOMISSION TÄYTÄNTÖÖNPANOPÄÄTÖS,
   annettu 11 päivänä huhtikuuta 2012,
   tiettyjen kolmansien maiden kansallisten tilinpäätösstandardien ja kansainvälisten tilinpäätösstandardien käytöstä kolmansien maiden arvopapereiden liikkeeseenlaskijoiden laatiessa konsolidoituja tilinpäätöksiään tehdyn päätöksen 2008/961/EY muuttamisesta
   (tiedoksiannettu numerolla C(2012) 2256)
   (ETA:n kannalta merkityksellinen teksti)
   (2012/194/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon säännellyillä markkinoilla kaupankäynnin kohteeksi otettavien arvopaperien liikkeeseenlaskijoita koskeviin tietoihin liittyvien avoimuusvaatimusten yhdenmukaistamisesta ja direktiivin 2001/34/EY muuttamisesta 15 päivänä joulukuuta 2004 annetun Euroopan parlamentin ja neuvoston direktiivin 2004/109/EY (1) ja erityisesti sen 23 artiklan 4 kohdan kolmannen alakohdan,
   sekä katsoo seuraavaa:
   
               (1)
            
            
               Direktiivin 2004/109/EY 23 artiklan mukaan kolmansien maiden liikkeeseenlaskijat voidaan vapauttaa velvoitteesta laatia konsolidoidut tilinpäätöksensä unionissa hyväksyttyjen kansainvälisten tilinpäätösstandardien (International Financial Reporting Standards, IFRS) mukaisesti, jos kyseisen kolmannen maan soveltamassa yleisesti hyväksytyssä tilinpäätösnormistossa (Generally Accepted Accounting Principles, GAAP) asetetaan vastaavat vaatimukset. Jotta voidaan arvioida, vastaako kyseisen kolmannen maan yleisesti hyväksytty tilinpäätösnormisto EU:ssa hyväksyttyjä IFRS-standardeja, komission asetuksessa (EY) N:o 1569/2007 (2) esitetään vastaavuuden määritelmä ja säädetään menetelmästä, jolla määritetään kolmannen maan tilinpäätösnormiston vastaavuus.
            
         
               (2)
            
            
               On tärkeä arvioida sellaisten maiden tilannetta, jotka ovat toteuttaneet toimenpiteitä saattaakseen tilinpäätösnormistonsa vastaamaan IFRS-standardeja tai hyväksyäkseen ne. Tämän vuoksi asetusta (EY) N:o 1569/2007 on muutettu siten, että väliaikaista vastaavuutta on jatkettu 31 päivään joulukuuta 2014.
            
         
               (3)
            
            
               Komission päätöksessä 2008/961/EY (3) säädetään, että kolmansien maiden liikkeeseenlaskijat voivat laatia 1 päivästä tammikuuta 2009 alkaen myös konsolidoidut tilinpäätöksensä IFRS-standardien mukaisesti. Kyseisen päätöksen mukaan ennen 1 päivänä tammikuuta 2012 tai sen jälkeen alkavia tilikausia kolmannen maan liikkeeseenlaskija saa laatia konsolidoidut vuositilinpäätöksensä ja konsolidoidut puolivuotiskatsauksensa Kiinan kansantasavallan, Kanadan, Korean tasavallan tai Intian tasavallan yleisesti hyväksyttyjen tilinpäätösnormistojen mukaisesti.
            
         
               (4)
            
            
               Komissio pyysi kesäkuussa 2010 Euroopan arvopaperimarkkinavalvojien komiteaa (CESR) esittämään teknisen arvioinnin ja päivitetyn selonteon Kiinan, Kanadan, Etelä-Korean ja Intian edistymisestä IFRS-standardien käyttöönotossa. CESR on sittemmin korvattu Euroopan arvopaperimarkkinaviranomaisella (EAMV) Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta 24 päivänä marraskuuta 2010 annetulla Euroopan parlamentin ja neuvoston asetuksella (EU) N:o 1095/2010 (4). Komissio on ottanut täysimääräisesti huomioon CESR:n marraskuussa 2010 toimittaman kertomuksen sekä Kiinaa ja Intiaa koskevat päivitetyt selonteot, jotka EAMV toimitti toukokuussa 2011 toteutettuaan sitä ennen selvityksen paikan päällä tammikuussa 2011.
            
         
               (5)
            
            
               Kiinan valtiovarainministeriö julkaisi huhtikuussa 2010 etenemissuunnitelman (ASBE), jonka mukaisesti liikeyritysten tilinpäätösstandardeja lähennetään edelleen IFRS-standardeihin. Siinä toistettiin Kiinan sitoutuminen jatkamaan IFRS-standardeihin lähentymistä. Lokakuussa 2010 kaikki voimassa olevat kansainvälisen tilinpäätösstandardilautakunnan (IASB) antamat standardit ja tulkinnat oli pantu ASBE:ssä täytäntöön. EAMV:n mukaan lähentymistaso on tyydyttävä, eikä IFRS-standardien mukaisesti tilinpäätöksensä laativilta unionin liikkeeseenlaskijoilta vaadita yhteensovittamista. Tämän vuoksi Kiinan ASBE-tilinpäätösnormistoa on syytä pitää hyväksyttyjä IFRS-standardeja vastaavana 1 päivästä tammikuuta 2012 alkaen.
            
         
               (6)
            
            
               Kanadan tilinpäätösstandardilautakunta (Accounting Standards Board of Canada) on tammikuussa 2006 antanut julkisen sitoumuksen ottaa IFRS-standardit käyttöön 31 päivään joulukuuta 2011 mennessä. Se on hyväksynyt IFRS-standardien sisällyttämisen Kanadan tilintarkastajien instituutin (Canadian Institute of Chartered Accountants) käsikirjaan Kanadan tilinpäätösnormistona, joka otetaan käyttöön kaikissa julkisesti vastuussa olevissa voittoa tavoittelevissa yrityksissä vuonna 2011. Tämän vuoksi Kanadan tilinpäätösnormistoa on syytä pitää hyväksyttyjä IFRS-standardeja vastaavana 1 päivästä tammikuuta 2012 alkaen.
            
         
               (7)
            
            
               Etelä-Korean finanssimarkkinoiden valvontakomissio (Korean Financial Supervisory Commission) ja tilintarkastajien instituutti (Korean Accounting Institute) antoivat maaliskuussa 2007 julkisen sitoumuksen ottaa IFRS-standardit käyttöön 31 päivään joulukuuta 2011 mennessä. Etelä-Korean tilinpäätösstandardeista vastaava elin on hyväksynyt IFRS-standardit Etelä-Korean tilinpäätösstandardeiksi (K-IFRS). K-IFRS-standardit ovat IASB:n antamien IFRS-standardien kanssa identtiset, ja niiden noudattamista vaaditaan kaikilta Etelä-Koreassa listautuneilta yrityksiltä vuodesta 2011 alkaen. K-IFRS-standardien noudattamista vaaditaan myös listautumattomilta rahoituslaitoksilta ja valtion omistamilta yhtiöiltä. Muut listautumattomat yritykset voivat halutessaan noudattaa niitä. Tämän vuoksi Etelä-Korean tilinpäätösnormistoa on syytä pitää hyväksyttyjä IFRS-standardeja vastaavana 1 päivästä tammikuuta 2012 alkaen.
            
         
               (8)
            
            
               Intian hallitus ja Intian tilintarkastajien instituutti (Institute of Chartered Accountants) antoivat heinäkuussa 2007 julkisen sitoumuksen ottaa IFRS-standardit käyttöön 31 päivään joulukuuta 2011 mennessä. Tavoitteena on, että Intian tilinpäätösnormisto on täysin IFRS-standardien mukainen ohjelman loppuun mennessä. Tammikuussa 2011 paikalla tehdyssä selvityksessä EAVM kuitenkin havaitsi, että Intian tilinpäätösstandardeissa näyttää olevan IFRS-standardeihin nähden joitakin eroja. IFRS-yhteensopivan tilinpäätösraportointijärjestelmän täytäntöönpanon aikatauluun liittyy edelleen epäselvyyksiä.
            
         
               (9)
            
            
               Näin ollen on syytä jatkaa siirtymäaikaa enintään kolme vuotta 31 päivään joulukuuta 2014, jotta kolmansien maiden liikkeeseenlaskijat voivat laatia unionissa vuositilinpäätöksensä tai puolivuotiskatsauksensa Intian tilinpäätösnormiston mukaisesti.
            
         
               (10)
            
            
               Koska siirtymäaika, jonka ajaksi päätöksessä 2008/961/EY myönnettiin vastaavuus Kiinan, Kanadan, Etelä-Korean ja Intian tilinpäätösnormistoille, päättyi 31 päivänä joulukuuta 2011, tätä päätöstä olisi oikeusvarmuuden vuoksi sovellettava 1 päivästä tammikuuta 2012.
            
         
               (11)
            
            
               Sen vuoksi päätöstä 2008/961/EY olisi muutettava.
            
         
               (12)
            
            
               Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätöksen 2008/961/EY 1 artikla seuraavasti:
   
               1)
            
            
               Korvataan toinen kohta seuraavasti:
               ”Alkaen 1 päivästä tammikuuta 2012 seuraavia standardeja pidetään konsolidoitujen vuositilinpäätösten ja konsolidoitujen puolivuotiskatsausten osalta asetuksen (EY) N:o 1606/2002 nojalla hyväksyttyjä IFRS-standardeja vastaavina standardeina:
               
                           a)
                        
                        
                           Kiinan kansantasavallan yleisesti hyväksytty tilinpäätösnormisto;
                        
                     
                           b)
                        
                        
                           Kanadan yleisesti hyväksytty tilinpäätösnormisto;
                        
                     
                           c)
                        
                        
                           Korean tasavallan yleisesti hyväksytty tilinpäätösnormisto.”
                        
                     
         
               2)
            
            
               Lisätään kolmas kohta seuraavasti:
               ”Ennen 1 päivänä tammikuuta 2015 alkavia tilikausia kolmannen maan liikkeeseenlaskijat saavat laatia konsolidoidut vuositilinpäätöksensä ja konsolidoidut puolivuotiskatsauksensa Intian tasavallan yleisesti hyväksytyn tilinpäätösnormiston mukaisesti.”
            
         2 artikla
   Tämä päätös on osoitettu kaikille jäsenvaltioille.
   Tätä päätöstä sovelletaan 1 päivästä tammikuuta 2012.
   
      Tehty Brysselissä 11 päivänä huhtikuuta 2012.
      
         
            Komission puolesta
         
         Michel BARNIER
         
            Komission jäsen
         
      
   
   
      (1)  EUVL L 390, 31.12.2004, s. 38.
   
      (2)  EUVL L 340, 22.12.2007, s. 66.
   
      (3)  EUVL L 340, 19.12.2008, s. 112.
   
      (4)  EUVL L 331, 15.12.2010, s. 84.